In tancj si spietavin une prove di caratar dal Udin cuintri di une Juve che te partide di Turin, te prime part dal campionât, i blancs e neris furlans a vevin rivât fintremai a fâi un tic di pôre.
La scuadre di Guidolin no veve nuie ce pierdi e dut ce vuadagnâ, presentantsi denant dai gobos cuntune muse vierte e cun energjie e snait.
Pal Udin al sarès stât dificil vinci, ma al sarès stât biel almancul mostrâ di provâi, no dome par meti ancjemò un pôc di pevar al campionât, ma ancje – e soredut – par dâur une sodisfazion inmediade ai siei tifôs e par lassâ a ducj un tic di sperance pal avignî. Invecit, la scuadre di balon furlane e à mostrât la sô muse piês: flape, lente, cence snait e cence gjambis, cûr e cjâf.
I blancs e neris a àn fat la vitime sacrificâl de Juve, cence nancje imbastî cualchi forme di oposizion, di resistence e di reazion, fale che il pâl cjapât di Muriel tal recupar finâl.
Il scheme al è simpri chel, 3-5-1-1, cun Di Natale prime e uniche ponte, dibessôl e impegnât plui che altri a porconâ e a lamentâsi, cemût che al sucedeve un pôcs di mês indaûr. Ta chei altri reparts, nuie in particolâr che al mereti marcât: la difese no se gjave nancje masse mâl, ancje se e patìs il dinamisim di Giovinco, intant che la mediane e ven metude in zenoglons dal strapodê dai varis Pirlo, Pogba e Marchisio, che a cjatin ancjemò plui spazis par vie de zornade no di Pereyra e Gabriel Silva.
Par cuindis minûts nol sucêt cuasit nuie, dopo al rive il gol di Giovinco, che al met fûr cause Scuffet cuntune biele parabule e zovantsi ancje de posizion di diviers zuiadôrs che i taponin la viste al puartîr furlan. Di chel moment, la Juve e devente parone de partide, e segne il secont gol cun Llorente e si met te sachete incuintri e risultât.
Ce che al mostre l’Udin, par mudâ la situazion, al è masse pôc e masse scjars, ancje ator de fin dal prin timp, cuant che al vuadagne cualchi metri di cjamp e si svicine des bandis di Buffon.
Tal secont timp la musiche e reste chê, ancje cuant che Guidolin al decît di butâ dentri Muriel, par dâi une trazion ofensive plui marcade ae sô scuadre. Nuie ce fâ e no dome par merit de Juve.
E podeve jessi une serade memorabile, e je stade une serade di dismenteâ. O, miôr, une serade di visâsi par che no’nt sedin plui altris compagnis.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn